Az előterjesztés célja a természet védelméről szóló 1996. évi LIII. törvény (a továbbiakban: Tvt.) 36. §-a alapján a Pusztaszeri Fülöp-szék természetvédelmi terület természetvédelmi kezelési tervének miniszteri rendeletben történő kihirdetése.

A természetvédelmi kezelési tervek készítésére, készítőjére és tartalmára vonatkozó szabályokról szóló 3/2008. (II. 5.) KvVM rendeletben előírtak szerint előkészített, ennek keretében az érintettekkel – köztük a védett természeti területtel érintett önkormányzattal – területi szinten egyeztetett természetvédelmi kezelési terv kihirdetésével az érintettek számára áttekinthetőbbé, kiszámíthatóbbá válik a terület természetvédelmi kezelése, továbbá megalapozza, egyértelművé teszi a hatósági döntéseket. A természetvédelmi célú előírások jogszabályban történő kihirdetése hozzájárul a terület táji és természeti értékeinek, valamint hazánk biológiai sokféleségének hatékony megőrzéséhez, fenntartásához.

Az előterjesztés célja a védetté nyilvánításról szóló rendeletben szereplő ingatlan-nyilvántartási helyrajzi számok aktualizálása, illetve a védett természeti terület kiterjedésének pontosítása.

A fentiekkel párhuzamosan, a hatályos ingatlan-nyilvántartásban (a tulajdoni lapokon) szereplő terület-adatok, továbbá a 0179 hrsz.-ú földrészlet releváns részterülete kiterjedésének összegzésével megtörténik a Pusztaszeri Fülöp-szék természetvédelmi terület összkiterjedésének aktualizálása is.

Mindezek mellett a tervezetben megtörténik a védett természeti terület elnevezésének az aktuális helyesírási szabályoknak, valamint az FM szervezeti rendszerében működő Földrajzinév Bizottság ajánlásainak megfelelő módosítása, javítása.